Imtella' Jannar 7, 2021 - Aġġornata 7 Ta' Jannar, 2021 8:11pm Ambjent Malta u Heritage Malta iffirmaw ftehim li jassigura l-protezzjoni u l-manteniment ta' masġar Ruman taż-żebbuġ li l-għeruq tiegħu oriġinaw madwar elfejn sena fil-Bidnija. Il-masġar taż-żebbuġ li hemm fil-Bidnija oriġina fi żmien ir-Rumani u huwa wieħed mill-iżjed masġar taż-żebbuġ antiki f'Malta, b'uħud mis-siġar li qegħdin fuq din il-medda art fertili stmati li għandhom madwar elfejn sena. Il-Kap tal-Operat ta' Heritage Malta, Kenneth Gambin qal li apparti mill-importanza ambjentali tiegħu, il-ġnien huwa mogħni wkoll b'valur storiku imprezzabbli minħabba li taħtu hemm il-fdalijiet ta' villa Rumana fejn kien jinħadem iż-żejt. "Il-wirt arkeoloġiku li hemm taħt mhuwiex uniku fis-sens li għandna villa Rumani oħrajn pero' dan jidher li hu komplut ħafna u għalhekk nistennew 'il quddiem li jiġi skavat biex itina iżjed informazzjoni fuq l-industrija taż-żebbuġ fi żmien ir-Rumani". Ambjent Malta u Heritage Malta ffirmaw ftehim fil-prinċipju biex jassiguraw il-protezzjoni u l-manteniment tal-masġar. Id-Direttur ta' Ambjent Malta, Herman Galea, qal li l-ftehim jinkludi għadd ta' miżuri ta' tisbiħ u ħarsien tas-siġar eżistenti fosthom il-propagazzjoni u t-tħawwil ta' dawn is-siġar taż-żebbuġ, l-installazzjoni ta' kameras tas-CCTV, miżuri għat-tifi tan-nar, u r-restawr ta' ħitan tas-sejjieħ li jinsabu fl-akwata. Qal li se jkun assigurat ukoll li l-Awtorità tal-Ambjent u r-Riżorsi, l-ERA, tissorvelja l-proċess ta' tiżbir u tħares dawk is-siġar li huma protetti mir-Regolamenti dwar il-Ħarsien tas-Siġar u l-Imsaġar. Miżuri oħrajn jinkludu l-ittestjar b'kollabroazzjoni ma' akkademiċi u studenti mill-Universita' ta' Malta, għall-mard ġenetiku li jista' jhedded is-sostennibilta' tas-siġar taż-żebbuġ, "Iż-żabra taż-żebbuġ li hemm… u se jkunu qed inkattru wkoll żebbuġ minn dak l-ispeċi li hemm li huwa tal-bidni u se jkunu qed nagħmlu wkoll testijiet biex naraw li dan iż-żebbuġ ma għandux mard u anki li nkunu qed nippropogaw ammont biex anki jitħawwal f'dak il-post stess". Il-ftehim kien iffirmat fil-presenza tal-Ministru għall-Ambjent Aaron Farrugia u l-Ministru għall-Wirt Nazzjonali José Herrera.